Kada je primetio mađarsku patrolu meda je ustao, pa odmah potom ponovo legao na zemlju, a kada su mu se približili pobegao je na našu teritoriju

BAČKI BREG - Granična policija Mađarske otkrila je kod mesta Santovo, u blizini mađarsko-srpske granice Santovo-Bački Breg, jednog medveda koji je po svemu sudeći prešao na mađarsku stanu iz Srbije.Portparol Policijske uprave u Županiji Bač-Kiškun u Mađarskoj Krištof Gal, rekao je da je čovek zadužen za rad sa kamerom osetljivom na toplotu obavestio dežurnog u graničnoj policiji Santova da je otkrivena izuzetno velika toplotna slika neobičnog oblika. Na lice mesta odmah je poslata patrola i ubrzo je otkriveno da je reč o medvedu koji je, kada je primetio patrolu, ustao a odmah potom ponovo legao na zemlju. Policajci su odmah obavestili mesno lovačko društvo u Santovu i nadležne organe u Srbiji. Uspostavili su kontakt i sa rukovodiocem zoološkog parka u mestu Kolut u Srbiji, koji ih je obavestio da su njihova oba medveda u svojim kavezima. Kada su se lovci iz Santova zajedno sa graničnom patrolom približili medvedu, on se uplašio i pobegao u Srbiju, navodi portal Vojvodina danas i precizira da se događaj zbio u utorak.

Kurir